བགེགས་དང་བར་ཆད་ཞི་བ་དང་། ཕྱི་མར་རིག་འཛིན་རྒྱལ་བའི་ཞིང་།
ཀུན་ཏུ་བཟང་པོ་ཐོབ་པར་འགྱུར། ཞེས་དང་། ཡེ་ཤེས་རྒྱ་མཚོའི་རྒྱུད་
ལས། གལ་ཏེ་ཙནྡན་ག་བུར་རམ། དྲི་ཡིས་བླ་མ་མཉེས་བྱས་ན། བསྐལ་
པ་སྟོང་ཕྲག་དུ་མར་ནི། སངས་རྒྱས་ཞིང་ཁམས་འབུམ་ཕྲག་ལ། མཆོད་
ལས་བསོད་ནམས་ཁྱད་པར་འཕགས། སངས་རྒྱས་བྱང་ཆུབ་སེམས་
དཔའ་ཡི། སྐུ་གཟུགས་སྟོང་ཕྲག་གཞལ་མེད་ལ། རིན་ཆེན་ལྔ་ཡིས་སྤྲས་
པ་བས། བླ་མའི་སྐྲའམ་བ་སྤུ་ཞིག ། རིན་ཆེན་ལྔ་ཡིས་བརྒྱན་པ་ན།
འདི་ནི་བསོད་ནམས་ཕ་མཐའ་ཡས། ཇི་ལྟར་དགེ་སློང་ཁྲིམས་ལྡན་པ།
འབུམ་ཕྲག་དྲུག་ཅུ་རྩ་གཉིས་ལ། སྟོན་མོ་ལན་བདུན་བཅུག་པ་ཡིས། སྔ་
མའི་ཞལ་དུ་འབྲས་ཆེན་འབྲུ། རྡོག་མ་བདུན་དྲངས་བསོད་ནམས་ལ།
བརྒྱ་སྟོང་ཁྲི་འབུམ་ཆར་མི་ཕོད། ཅེས་དང་། གསང་སྙིང་ལས། བླ་མ་
དཀྱིལ་འཁོར་ཐམས་ཅད་ཀྱི། དབང་ཕྱུག་ལོངས་སྤྱོད་ལྔས་མཆོད་ན།
དཀྱིལ་འཁོར་ཐམས་ཅད་མཆོད་པ་ཡིན། ཉེ་བའི་དཀྱིལ་འཁོར་སྨོས་ཅི་
དགོས། ཉེས་པ་ཐམས་ཅད་འདག་པ་དང་། ཡོན་ཏན་ཐམས་ཅད་ཐོབ་
པར་འགྱུར༑ ༑ཞེས་སོ། བཞི་པ་མདོ་རྒྱུད་ཟབ་མོ་ཀློག་པའམ་ཁ་ཏོན་བྱ་བ་
ནི། སྤྱིར་སངས་རྒྱས་ཀྱི་བཀའ་རྣམས་ལ་ཁྱད་མེད་ཀྱང་། གཙོ་བོར་སྡིག་
སྒྲིབ་སྦྱང་བ་ལ་ཆེད་དུ་བསྔགས་པ་བྱང་ཆུབ་ལྟུང་བཤགས་དང་ཐར་པ་ཆེན་
པོའི་མདོ་སོགས་དང་དྲི་མེད་བཤགས་པའི་རྒྱུད་སོགས་མདོ་རྒྱུད་ཟབ་མོ་
རྣམས་ཀློག་པ་དང་། ཁ་ཏོན་བྱེད་པ་སྟེ་ཕན་ཡོན་གྱི་ཁྱད་པར་སོགས་རང་
གཞུང་ནས་བསྟན་པ་བཞིན་ནོ། ལྔ་པ་གཟུངས་སྔགས་བཟླ་བ་ནི།